Document ID: 32006D0463

KOMISSION PÄÄTÖS
tehty 27 päivänä kesäkuuta 2006,
neuvoston päätöksen 79/542/ETY liitteen II muuttamisesta Botswanasta tuotavan tuoreen lihan osalta
(tiedoksiannettu numerolla K(2006) 2880)
(ETA:n kannalta merkityksellinen teksti)
(2006/463/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan 1 ja 4 kohdan
sekä katsoo seuraavaa:
(1)
Luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1976 tehdyn neuvoston päätöksen 79/542/ETY (2) liitteessä II olevassa 1 osassa vahvistetaan luettelo kolmansista maista ja niiden osista, joista jäsenvaltiot saavat tuoda kyseisessä päätöksessä määriteltyjen eläinten tuoretta lihaa.
(2)
Päätöksen nojalla eräistä Botswanan alueen osista saa tuoda yhteisöön kotieläiminä pidettyjen nautaeläinten, lampaiden ja vuohien sekä luonnonvaraisten tai tarhattujen muiden kuin kotieläiminä pidettyjen eläinten, ei kuitenkaan sikaeläinten heimon eläinten ja kavioeläinten, luuttomaksi leikattua ja raakakypsennettyä lihaa.
(3)
Botswanan eläinlääkintäviranomaiset ovat kuitenkin ilmoittaneet komissiolle suu- ja sorkkataudin puhkeamisesta Botswanan alueella BW-1. Eläinlääkintäviranomaiset havaitsivat ensimmäiset kliiniset merkit taudista 20 päivänä huhtikuuta 2006 ja ryhtyivät välittömiin ja tarkoituksenmukaisiin valvontatoimenpiteisiin taudin esiintymisalueella; ne muun muassa keskeyttivät eläinten ja niistä saatujen tuotteiden kuljetukset alueella ja alueelta sekä sulkivat kaksi laitosta, joista tuonti yhteisöön on sallittu.
(4)
Botswanan viranomaisten toteuttamien toimenpiteiden huomioon ottamiseksi olisi muutettava päätöksen 79/542/ETY liitteessä II olevan 1 osan luetteloa hyväksytyistä kolmansista maista ja niiden osista. Ennen 20 päivää huhtikuuta 2006 teurastettujen kotieläiminä pidettyjen eläinten ja tarhatun riistan ja ennen 20 päivää huhtikuuta 2006 metsästetyn luuonnonvaraisen riistan luuttomaksi leikattua ja raakakypsennettyä lihaa sisältävien alueelta BW-1 peräisin olevien lähetysten tuonti Botswanasta yhteisöön olisi merkittävä sallituksi. Kaikki kyseisenä päivänä tai sen jälkeen teurastettujen tai metsästettyjen eläinten lihasta koostuvat, kyseiseltä alueelta peräisin olevat lähetykset olisi kuitenkin merkittävä ei-sallituiksi.
(5)
Päätöksen 79/542/ETY liitteessä II olevaa 1 osaa olisi siksi muutettava.
(6)
Tätä päätöstä tarkastellaan uudelleen Botswanasta saatujen tietojen perusteella.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 79/542/ETY liitteessä II oleva 1 osa tämän päätöksen liitteellä.
2 artikla
Tätä päätöstä sovelletaan kolmannesta päivästä sen jälkeen, kun se on julkaistu Euroopan unionin virallisessa lehdessä.
3 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä kesäkuuta 2006.

Labels: 17
5
0
3
18